The Village

***The Village*** er en amerikansk romantisk skrekkfilm fra 2004, skrevet og regissert av M. Night Shyamalan. Filmen er produsert av Shyamalan, Scott Rudin og Sam Mercer. Joaquin Phoenix, Adrien Brody, Bryce Dallas Howard, William Hurt, Sigourney Weaver og Brendan Gleeson spiller hovedrollene.

Filmen handler om en avsidesliggende landsby i Pennsylvania hvor et hundretalls mennesker bor i tilsynelatende fred og fordragelighet. Men i skogen som omgir landsbyen lever det navnløse vesener som fyller landsbyboerne med frykt. En pakt holder monstrene på avstand, men da en av innbyggerne plutselig står i fare for å dø, må pakten brytes. *The Village* har i likhet med flere av Shyamalans filmer en overraskende slutt.

Filmen hadde verdenspremière i Brooklyn 26. juli 2004, og norsk kinopremière 27. august 2004. Den fikk blandet kritikk, og anmelderne var blant annet uenige om slutten. Filmkomponisten James Newton Howard ble nominert til Oscar for beste originalmusikk for lydsporet i filmen.

## Bakgrunn
*The Village* var delvis inspirert av Emily Brontës kjærlighetsroman *[[Stormfulle høyder]]*. M. Night Shyamalan ble tilbudt å regissere en ny filmatisering av romanen, og selv om han likte historien, ville han gjøre noe nytt. «Jeg hadde denne *[[King Kong (1933)|King Kong]]*-aktige ideen om en gruppe mennesker som hadde ritualer for hvordan de skulle håndtere skapningen − som etter hvert ble en del av de daglige gjøremålene − og ideene falt sammen.» Shyamalan forsøkte å finne «en balanse mellom en skrekkfilm i skogen og *Stormfulle høyder*. [*The Village*] har et skummelt eventyraspekt − tanken på Hans og Grete som møter en kvinne som kaster dem i en ovn er skumle saker! Den slags mørke blandet med absolutt uskyld [skaper] en slags grusom skjønnhet som virkelig appellerte til meg.»

## Handling
I den avsidesliggende landsbyen Covington bor noen mennesker i tilsynelatende fred og fordragelighet. Men i skogen som omgir landsbyen lever det navnløse vesener som fyller landsbyboerne med frykt. Det finnes en pakt mellom disse. Hvis menneskene ikke går over grensen og inn i skogen, så går ikke vesenene inn i landsbyen. Innbyggerne har bygget en stor barriere med oljelanterner og utkikkstårn som blir bemannet døgnet rundt. Etter begravelsen til en 7 år gammel gutt spør Lucius Hunt (Joaquin Phoenix) de eldre i landsbyen om å få krysse skogen for å få tak i medisin i nabobyene. Han får ikke lov. Lucius' mor Alice (Sigourney Weaver) skjeller ham ut fordi han ønsker å besøke nabobyene. Det viser seg at de eldre i landsbyen holder hemmeligheter skjult i svarte kister som skal minne dem på det onde de etterlot i nabobyene. Lucius prøver å gå inn i skogen, og vesenene viser sin misnøye ved å sprute rødmaling på husdørene.

Ivy Elizabeth Walker (Bryce Dallas Howard), den blinde datteren til landsbysjefen Edward Walker (William Hurt), forteller Lucius at hun er forelsket i ham. Lucius gjengjelder følelsene, og de planlegger å gifte seg. Den ustabile landsbyboeren Noah Percy (Adrien Brody) stikker plutselig Lucius med en kniv fordi han også er forelsket i Ivy. Lucius står i fare for å dø uten medisinsk behandling, mens Noah blir låst inne inntil videre. Edward gir Ivy tillatelse til å krysse skogen for å finne medisin til Lucius. Før hun drar forteller Edward henne at vesenene i skogen faktisk er landsbyboere i kostymer. De bruker vesenene som en skremselstaktikk for å hindre dem i å forlate Covington. Han forteller henne også at kostymene er inspirert av monstre som en gang levde i skogen.

Ivy går inn i skogen med to gutter som skal beskytte henne. Guttene ved ikke at vesenene er falske, og de forlater henne i frykt for at de skal bli angrepet. Plutselig blir Ivy angrepet av et vesen, men hun lurer det ned i et hull i bakken. Det viser seg at dette vesenet faktisk er Noah, som fant et av kostymene i rommet han ble innelåst i. Etter hvert når Ivy utkanten av skogen, og hun må klatre over en høy, eføybelagt vegg for å komme seg over på den andre siden. Hun møter skogvokteren Kevin (Charlie Hofheimer), som blir sjokkert når hun forteller ham at hun kommer fra skogen. Skogen er faktisk en del av et område som heter The Walker Wildlife Preserve, oppkalt etter Ivys familie. Det er også det 21. århundre, og ikke det 19. århundre som landsbyboerne tror. Ivy gir Kevin en liste med medisiner som han må få tak i.

Det blir avslørt at landsbyen faktisk ble grunnlagt på slutten av 1970-årene. Edward Walker, som den gang underviste i amerikansk historie hos University of Pennsylvania, møtte en gruppe mennesker under et sorgterapimøte etter at faren døde. Han spurte dem om å skape et avsidesliggende samfunn hvor de kunne være beskyttet fra omverdenen. De grunnla og bygget Covington i midten av et naturreservat som ble betalt med Edwards familieformue. Skogvokteren Jay (M. Night Shyamalan) forteller Kevin at Walker-familien har betalt regjeringen for å holde naturreservatet en flyvefri sone. De har også betalt skogvokterne slik at ingen trenger seg inn i reservatet. Kevin får tak i medisinene og gir dem til Ivy. Hun drar tilbake til landsbyen og er fremdeles uvitende om det som foregår.

Mens Ivy var borte har de eldre i landsbyen åpnet de svarte kistene. De inneholder gjenstander som minner dem på det vonde livet i omverdenen. Gruppen samler seg rundt Lucius' seng når en av landsbyboerne forteller dem at Ivy har kommet hjem. Han forteller dem også at Ivy har drept ett av vesenene. Edward trøster Noahs mor med at sønnens død vil tillate dem å lure landsbyboerne til å tro at det finnes monstre i skogen. Gruppen blir enig om å fortsette å leve i landsbyen. Filmen slutter med at Ivy kommer inn i rommet og forteller Lucius at hun har kommet hjem.

## Medvirkende
* Bryce Dallas Howard som Ivy Elizabeth Walker
* Joaquin Phoenix som Lucius Hunt
* Adrien Brody som Noah Percy
* William Hurt som Edward Walker
* Sigourney Weaver som Alice Hunt
* Brendan Gleeson som August Nicholson
* Cherry Jones som Mrs. Clack
* Celia Weston som Vivian Percy
* Frank Collison som Victor
* Jayne Atkinson som Tabitha Walker
* Judy Greer som Kitty Walker
* Fran Kranz som Christop Crane
* Liz Stauber som Beatrice
* Michael Pitt som Finton Coin
* Jesse Eisenberg som Jamison
* M. Night Shyamalan som Jay
* Charlie Hofheimer som Kevin Lupinski

## Musikk
James Newton Howard komponerte lydsporet til filmen. Musikken ble fremført av The Hollywood Studio Symphony med soloinnslag av felespilleren Hilary Hahn. Heather Phares anmeldte musikken for AllMusic og skrev at lydsporet er «en av filmens mest fengslende styrker». Hun roste Hahns felespill, spesielt i låtene «Noah Visits» og «I Cannot See His Color». «Mesteparten av lydsporet bytter på å være grublende og håpefull, som for eksempel i «What Are You Asking Me?» og «Will You Help Me?». Men siden *The Village* også er en skrekkfilm, tilbyr «It Is Not Real», «The Bad Color» og «Those We Don't Speak Of» litt uhyggelig atmosfære og skumle lyder til et lydspor som ellers har en meditativ følelse.» Filmmusikken ble utgitt av Hollywood Records 27. juli 2004. Alle låtene er komponert av Howard.

## Referanser


## Eksterne lenker
* 
*